Rassie help om opvolger te soek | Netwerk24
Deur Hendrik Cronjé 21 April 2019 00:16
Erasmus en die Cheetahs sal Donderdag ontmoet, waarna die soektog na Smith se opvolger sal begin.
Smith se kontrak is tot Junie 2020 met die Cheetahs, maar hy sal waarskynlik ná vanjaar se Curriebekerreeks oorsee vertrek om hom in Italië te vestig as dié land se hoofafrigter.
Conor O'Shea, Italië se huidige hoofafrigter, sal ná die Wêreldbekertoernooi Italië se direkteur van rugby word.
Smith sal moontlik deel wees van die proses om kandidate te identifiseer as sy moontlike opvolger.
Erasmus sal in sy hoedanigheid as die Suid-Afrikaanse Rugbyunie (Saru) se direkteur van rugby aan die proses deelneem.
Die Cheetahs is onder druk om drasties beter te vaar in die Pro14-reeks.
Dit is ook met die oog op die toekoms met die franchise se hoofborg, Toyota, wat die telbord sal dophou wanneer hy oor drie jaar moet besluit of hy sy borgskap gaan verleng.
Erasmus is bedrewe met die skepping van strukture en in dié opsig sal hy vir die Cheetahs van groot waarde wees met die proses om 'n nuwe afrigter aan te stel.
Intussen word die name van die Maties se Hawies Fourie en dié van die voormalige Vrystaatse afrigter Rory Duncan genoem as twee kandidate vir die pos.